
REFERAT DE APROBARE A  PROIECTULUI DE HOTĂRÂRE
 privind acordarea Titlului de Cetăţean de Onoare al Municipiului Timişoara 
domnului Cristian Măcelaru 
___________________________________________________
Motivul emiterii proiectului de hotărâre

1. Descrierea situaţiei actuale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor deosebite, au făcut cunoscut numele municipiului Timişoara, în ţară şi străinătate. 

2. Schimbări preconizate şi rezultate aşteptate
Imaginea Timişoarei, Capitală Europeană a Culturii în anul 2021, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, veterani de război, persoane care, prin acţiunile lor, au preîntâmpinat producerea de evenimente grave, sau, prin sacrificiul suprem, au salvat vieţile concetăţenilor lor. 
Menirea Titlului de „Cetăţean de Onoare al Municipiului Timişoara” este aceea de a-i descoperi, de a-i pune în valoare şi de a acorda recunoşterea meritată tuturor acelora care şi-au pus amprenta asupra dezvoltării municipiului Timişoara şi promovării imaginii acestuia.
Domnul Cristian Măcelaru, este născut la Timișoara in anul 1980, director muzical și dirijor al Festivalului de Muzică Contemporană Cabrillo, California (din august 2017) și dirijor principal al Orchestrei Simfonice a Radiodifuziunii din Köln (începând cu stagiunea 2019/2020), câstigator al Premiul Grammy, alături de violonista Nicola Benedetti. la categoria  "Cea mai bună interpretare instrumentală solo" pentru albumul Wynton Marsalis (Concertul în re major pentru vioară și orchestră și Suita pentru vioară), interpretat alături de Orchestra din Philadelphia, premiu care se acordă solistului și dirijorului.
Devenind un adevarat ambasador al Timișoarei și al României, domnul Cristian Măcelaru este îndreptăţit să primească acest titlu pentru întreaga activitate artistică, recunoscută la nivel naţional şi internaţional

3. Alte informaţii:
Având în vedere notorietatea domnului Cristian Măcelaru, fiind unul din cei mai reprezentativi dirijori ai generaţiei sale, dirijor principal al WDR Sinfonieorchester (Orchestra Simfonică din Koln), domnia sa desfăsurânduși activitatea artistică cu precădere pe plan internațional, contribuind astfel la promovarea imaginii municipiului Timișoara in străinătate, propun promovarea proiectului de hotărâre privind acordarea Titlului de “Cetăţean de onoare al Municipiului Timişoara” fără anexarea xerocopiei actului de identitate si a declarațiilor aferente. 

4. Concluzii
Ţinând cont de cele enumerate mai sus, apreciez ca fiind oportună promovarea proiectului de hotărâre privind acordarea Titlului de “Cetăţean de onoare al Municipiului Timişoara” domnului Cristian Măcelaru, pentru întreaga activitate artistică, recunoscută la nivel naţional şi internaţional, şi, supun dezbaterii Consiliului Local documentaţia aferentă. 

